### | | | | --- | --- | | | | | --- | | **Teknik- og Miljøudvalget** 17. januar 2019 Sagsnr. 710-2016-14835 Dok.nr. 710-2018-359834 Sagsbehandler DPABS | | 4.                   Helhedsplan for bygningsmæssig modernisering og optimering af Tungelundskolen i Thorsø. - Åbent

###

|  |  |
| --- | --- |
| Tidl. politisk behandling | BY, 09.10.18, pkt. 153 |
| Forventet sagsgang | TM-U, BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til en bevilling på
500.000 kr. finansieret af det afsatte rådighedsbeløb i Budget 2019-22 til
udarbejdelse af en helhedsplan for Tungelundskolen i Thorsø.

Tungelundskolen er en to-sporet folkeskole med 375 elever i
skoleåret 2018/19 fra børnehaveklasse til 9. klasse, førskole, SFO og Klub. Den
oprindelige centralskole er fra 1958, og skolen fremstår flere steder nedslidt.
I 1972 blev skolen udvidet til det dobbelte areal, og i 1982 blev der tilbygget
en elev- og medarbejderfløj. I 2002 blev skolen yderligere ud- og ombygget med
mediatek og undervisningslokaler mm. Skolens indretning, der bærer præg af de
mange ud- og ombygninger over flere år, er ikke særlig hensigtsmæssig og lever
ikke op til moderne undervisningsformer.

Helhedsplanen skal bl.a. bidrage til at sikre en optimeret,
fleksibel indretning af skolens undervisnings- og læringsrum og samtidig sikre
en arealudnyttelse, der i højere grad tilgodeser nuværende og kommende elevers
behov. Projektet skal sikre en moderniseret, attraktiv skole og arbejdsplads i
Thorsø, hvor de fysiske rammer understøtter det pædagogiske arbejde.

Helhedsplanen skal også beskrive, hvordan skolens kapacitet
tilpasses til det aktuelle og det i fremtiden forventede elevgrundlag, samt hvorledes
skolens fysiske rammer kan opdateres til tidssvarende læringsmiljøer. Der skal
desuden tages højde for, at der kan etableres specialundervisning på skolen.
Udnyttelse af overskydende kapacitet til andre kommunale formål kan også komme
på tale. Endeligt skal helhedsplanen bl.a. indeholde en samlet plan for
bygningsvedligehold, tilrettelæggelse af en kommende byggeproces, overordnet
tidsplan, nyt inventar, der understøtter øget brug af skolens arealer og
skolens pædagogik, en plan for genhusning af elever i byggeperioden,
opgradering af udearealer samt et samlet kvalificeret estimat på behov for
anlægsøkonomi til projektets samlede gennemførelse.

Projektets foreløbige tidsplan for modernisering og
arealoptimering af Tungelundskolen fremgår af nedenstående:

|  |  |
| --- | --- |
| **Aktivitet** | **Foreløbig tidsplan** |
| Udarbejdelse af forslag til en helhedsplan | 1.     halvår 2019 |
| Behandling af forslag til helhedsplan i forbindelse med Budget 2020-23 | August-oktober 2019 |
| Projekteringsbevilling og nedsættelse af byggeprogramudvalg med politisk repræsentation | Ultimo 2019 |
| Rådgiverudbud og kontrakt | Januar 2020 |
| Opstart og planlægning | Februar 2020 |
| Byggeprogramudvalget har udarbejdet projektforslag | Juni 2020 |
| Stillingtagen i Byrådet til projektforslag og anlægsbevilling | September 2020 |

Såfremt helhedsplanen vedtages efter denne tidsplan,
forventes det at byggeriet kan tages i brug i første halvdel af 2023.

**VURDERING**

Ejendomscentret har i 2016 fået udarbejdet en
bygningsanalyse, der viser, at der på Tungelundskolen er et væsentligt bygningsareal
i overskud i forhold til skolens elevtal og dermed arealbehov.

Samtidig er skolen kendetegnet ved en dårlig udnyttelse af
arealerne. Der er derfor behov for at udarbejde en helhedsplan for skolen, der
kan give en mere moderne skole samtidig med, at det samlede areal reduceres.

Tungelundskolens ledelse har i forbindelse med den
foreløbige dialog udarbejdet et udspil til vision for pædagogik, leg og læring
for udvikling af den fremtidige skole i Thorsø.

**ØKONOMI**

I Budget 2019-22 (A-302) blev der i 2019 afsat 500.000 kr.
til udarbejdelse af en helhedsplan for Tungelundskolen. I hvert af
overslagsårene 2020 og 2021 er der afsat 15 mio. kr. og i 2022 5 mio. kr. Der
er således afsat i alt 35 mio. kr. til gennemførelse af helhedsplanen.

Der søges om frigivelse af 500.000 kr. finansieret af
rådighedsbeløbet i 2019. Rådighedsbeløbet søges til dækning af udgifter til
forundersøgelser og udgifter til ekstern rådgivning til udarbejdelse af
skitseforslag til en helhedsplan for Tungelundskolens opgradering og
arealoptimering.

Helhedsplanen skal danne grundlag for forslag om
opgradering og arealoptimering af Tungelundskolen til budgetforhandlingerne til
Budget 2020-23. De samlede anlægsudgifter er med nogen usikkerhed estimeret til
35 mio. kr. Dette beløb skal kvalificeres i forbindelse med udarbejdelse af
helhedsplanen.

**INDDRAGELSE**

Teknik og Kultur og Børn og Skole påbegyndte i 2017
processen om at samtænke ideerne om arealoptimering og en ny indretning af
skolen. Der er drøftet forskellige muligheder for at gennemføre en
grundlæggende arealoptimering og modernisering af skolens arealer. Skolens
ledelse vil det næste år arbejde videre med udviklingen og implementeringen af
de pædagogiske visioner.

I samarbejde med en ekstern rådgiver vil repræsentanter fra
Børn og Skole samt Teknik og Kultur udarbejde forslag til en helhedsplan.
Repræsentanter fra Tungelundskolens skolebestyrelse, MED-udvalg og
arbejdsmiljørepræsentant orienteres og involveres løbende i projektet og
processen forud for budgetlægningen 2020-2023.

Hvis Byrådet beslutter at iværksætte helhedsplanen, vil
Byrådet i sagen om projekteringsbevilling blive forelagt forslag til
nedsættelse af byggeprogramudvalg med politisk repræsentation, repræsentanter
for skolens ledelse og skolebestyrelse, arbejdsmiljørepræsentant mv.

**INDSTILLING**

Direktøren for Teknik og Kultur indstiller til Byrådet:

1.
At der gives en anlægsbevilling på 500.000
kr. til forundersøgelser og udarbejdelse af en helhedsplan for Tungelundskolen
finansieret af det afsatte rådighedsbeløb i 2019.

**BESLUTNING**